ທີມເຕະບານໜຸ່ມ​ນ້ອຍລາວ ໄດ້ຮັບລາງວັນໃນ GOTHIA CUP
ທີມລາວໄດ້ຮັບລາງວັນຫລີ້ນງາມ ໃນລະຫວ່າງພິທີປິດ ການແຂ່ງຂັນເຕະບານໂລກ ສໍາລັບພວກໜຸ່ມນ້ອຍ ອາຍຸຕໍ່າກ່ວາ 18 ປີ ທີ່ສະວີເດັນ.
ທີມເຕະບານໜຸ່ມນ້ອຍລຸ້ນຕໍ່າກວ່າ 18 ປີຂອງລາວ ໄດ້ຮັບລາງວັນຫຼິ້ນງາມ ໃນການແຂ່ງຂັນຊິງຂັນ GOTHIACUP ທີ່ເມືອງ GOTHENBERG ປະເທດ ສະວີເດັນ ທີມລາວໄດ້ຮັບລາງວັນດັ່ງກ່າວໃນລະຫວ່າງພິທີປິດ ການແຂ່ງຂັນເຕະບານໂລກ ສຳລັບພວກໜຸ່ມນ້ອຍໃນມື້ ວັນອາທິດຜ່ານມາ ເພື່ອເປັນການຮັບຮູ້ເຖິງປະວັດອັນດີເດັ່ນ ໃນຄວາມເປັນນັກກິລາຂອງທີມລາວໃນລະຫວ່າງ ການແຂ່ງຂັນ ທີມລາວ ຊຶ່ງມີຊື່ວ່າ ທີມສະໂມສອນໂຮງຮຽນພັດທະນາພາສາອັງກິດໄດ້ປະສົບຄວາມ ສຳເລັດໃນການແຂ່ງຂັນເທື່ອນີ້ ໂດຍສາມາດເຂົ້າໄປຫຼິ້ນໃນຮອບຮອງຊະນະເລີດ ຂອງກຸ່ມໄດ້ ຫຼັງຈາກໄດ້ເອົາຊະນະສະຫະລັດ 2 ປະຕູຕໍ່ 1, ຊະນະບລາຊິລ 5 ປະຕູ ຕໍ່ 0, ຊະນະສະວີເດັນ 3 ປະຕູຕໍ່ 0, ຊະນະຮັງກາຣີ 2 ປະຕູຕໍ່ 0 ແລະຊະນະ ສະກອັດແລນ 3 ປະຕູຕໍ່ 2 ການເຕະບານຊິງຂັນ GOTHIA CUP ມີທີມກິລາຫຼາຍກວ່າ 1,500 ທີມຈາກ 71 ປະເທດເຂົ້າຮ່ວມການແຂ່ງຂັນ ທີ່ມີທັງໝົດ 4,500 ກວ່າຄັ້ງ ທີມລາວໄດ້ ໄປປາກົດ ໂຕເປັນເທື່ອທຳອິດ ໃນການແຂ່ງຂັນເຕະບານຢູໂຣບ